Rozhodnutie Rady
z 8. apríla 2003,
ktoré sa týka uzavretia dohody medzi vládou Spojených štátov amerických a Európskeho spoločenstva v mene spoločenstva o koordinácii programov označovania energeticky účinného kancelárskeho zariadenia
(2003/269/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 133 v spojitosti s článkom 330 ods. 3,
so zreteľom na návrh Komisie [1],
so zreteľom na stanovisko Európskeho parlamentu,
keďže:
(1) mali by sa zavádzať vhodné vnútorné postupy spoločenstva na zabezpečenie riadneho fungovania dohody medzi Vládou Spojených štátov Amerických a Európskeho spoločenstva o koordinácii programov označovania energeticky účinného kancelárskeho zariadenia, podpísanej vo Washingtone 19. decembra 2000 [2]; je potrebné splnomocniť Komisiu, ktorej pomáha špeciálny výbor menovaný Radou, vykonať určité technické zmeny a doplnky v dohode a vykonať určité rozhodnutia na jej realizáciu; vo všetkých ostatných prípadoch sa má rozhodnutie vykonávať v súlade so zvyčajnými postupmi;
(2) preskúmanie realizácie sa prisúdilo technickej komisii založenej touto dohodou;
(3) každá strana vymenovala riadiacu jednotku; spoločenstvo vymenovalo ako svoju riadiacu jednotku Komisiu; strany môžu zmeniť a doplniť dohodu a prílohy a pridať nové prílohy vzájomnou dohodou;
(4) Európsky súdny dvor [3] anuloval rozhodnutie Rady 2001/469/ES zo 14. mája 2001, ktoré sa týka uzavretia dohody medzi Vládou Spojených štátov Amerických a Európskeho spoločenstva v mene spoločenstva o koordinácii programov označovania energeticky účinného kancelárskeho zariadenia [4], ktoré sa má preto nahradiť ;
(5) táto dohoda by sa mala schváliť;
ROZHODLA TAKTO:
Článok 1
Dohoda medzi Vládou Spojených štátov Amerických a Európskeho spoločenstva o koordinácii programov označovania energeticky účinného kancelárskeho zariadenia vrátane jej príloh sa týmto v mene spoločenstva schvaľuje.
Znenie dohody a jej prílohy sú pripojené k tomuto rozhodnutiu [5].
Článok 2
Predseda Rady podá v mene spoločenstva písomné oznámenie, stanovené v článku XII ods. 1 dohody.
Článok 3
1. Komisia zastupuje spoločenstvo v technickej komisii ustanovenej v článku VI dohody za pomoci zvláštneho výboru vymenovaného Radou. Po konzultácii s týmto zvláštnym výborom Komisia pristúpi k oznamovaniam, spolupráci, preverovaniu realizácie a oznámeniam uvedeným v článkoch V ods. 5, VI ods. 2 a VIII ods. 4 dohody.
2. S cieľom prípravy stanoviska spoločenstva, čo sa týka zmien a doplnkov k technickým podmienkam a zoznamu zariadenia kancelárií v prílohe C dohody, Komisia vezme do úvahy každé stanovisko výboru Európskeho spoločenstva Energy Star, uvedeného v článkoch 8 a 11 nariadenia (ES) 2422/2001/ES Európskeho parlamentu a Rady zo 6. novembra 2001 o programe spoločenstva na označovanie energeticky účinného kancelárskeho zariadenia [6].
3. Stanovisko spoločenstva s ohľadom na rozhodnutia, ktoré sa majú vykonať riadiacimi jednotkami, sa má určiť Komisiou s ohľadom na zmeny a doplnky technických podmienok kancelárskeho zariadenia vymenovaného v prílohe C dohody, po konzultácii so zvláštnym výborom uvedenom v odseku 1.
4. Vo všetkých ostatných prípadoch sa stanovisko Komisie, s ohľadom na rozhodnutia, ktoré sa majú prijať riadiacimi jednotkami zúčastnených strán, určí Radou, ktorá koná na návrh Komisie v súlade s článkom 300 zmluvy.
V Luxemburgu 8. apríla 2003